Diari Oficial de la Generalitat Valenciana


Sumari del DOGV 6357, del 17-09-2010 (2010/9893)

RESOLUCIÓ de 14 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Protocol de col·laboració entre la Generalitat, a través de la Conselleria d'Indústria, Comerç i Innovació, i l'Associació d'Empreses Biotecnològiques de la Comunitat Valenciana (BIOVAL), per al desenrotllament i potenciació de la bioregió de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6357

Data del DOGV
:   17-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9893


Data del document
:   14-09-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 14 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Protocol de col·laboració entre la Generalitat, a través de la Conselleria d'Indústria, Comerç i Innovació, i l'Associació d'Empreses Biotecnològiques de la Comunitat Valenciana (BIOVAL), per al desenrotllament i potenciació de la bioregió de la Comunitat Valenciana.  
 [2010/9893]  
La Generalitat, a través de la Conselleria d'Indústria, Comerç i Innovació, i l'Associació d'Empreses Biotecnològiques de la Comunitat Valenciana (BIOVAL), han subscrit, després de la tramitació prèvia reglamentària, el 30 de juliol de 2010, un protocol de col·laboració per al desenrotllament i potenciació de la bioregió de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat protocol, que ha quedat en el Registre de Convenis de la Generalitat amb el número 1180/2010, i que figura com a annex d'esta resolució.  
València, 14 de setembre de 2010.- La directora general del Secretariat del Consell: Mª Teresa Lleó Alonso.  
Protocol de col·laboració entre la Generalitat i l'Associació d'Empreses Biotecnològiques de la Comunitat Valenciana (BIOVAL), per al desenvolupament i la potenciació de la bioregió de la Comunitat Valenciana  
València, 30 de juliol de 2010  
Reunits  
D'una banda, el conseller d'Indústria, Comerç i Innovació i vicepresident primer del Consell, Vicente Rambla Momplet, segons Decret 13/2009, de 27 d'agost, del president de la Generalitat, en l'exercici de les atribucions que li atorga la Llei 5/1983, de 30 de desembre, del Consell.  
De l'altra, Carlos Simón Vallés, en qualitat de president de l'Associació d'Empreses Biotecnològiques de la Comunitat Valenciana (en avant, BIOVAL), amb domicili social a Paterna, c/ Agustín Escardino, 9, i amb CIF G-97811517.  
Les parts es reconeixen mútuament capacitat jurídica i d'actuar per a obligar-se mitjançant el present protocol de col·laboració, i a este efecte  
Exposen  
1r. Que entre els objectius de política industrial de la Generalitat destaca el de reforçar la capacitat competitiva dels sectors econòmics amb un major potencial de creixement de la Comunitat, a través del foment del desenrotllament i la innovació de les seues empreses, que conduïsca a una major inversió financera del sector privat en estes activitats i a una major integració i col·laboració amb la resta del Sistema Valencià d'I+D+I.   
2n. Que la investigació en el sector biotecnològic es desenrotlla de forma destacada, a més de fer-ho en les empreses, en les universitats, els centres d'investigació, els centres sanitaris i les fundacions adscrites a estos. Eixa investigació és cofinançada, entre altres fonts, a través de les convocatòries públiques i competitives publicades cada any per les conselleries d'Indústria, Comerç i Innovació, Educació, Agricultura, Pesca i Alimentació, i Sanitat. Eixe suport constant al llarg del temps ha contribuït al fet que la Comunitat Valenciana ocupe una posició de lideratge a escala nacional en la investigació biotecnològica.   
3r. Que, a fi de generar una economia basada en el coneixement i la tecnologia, es considera prioritària la posada en marxa d'accions singulars de diversificació industrial i projectes d'especial rellevància per a la Comunitat Valenciana en matèria d'I+D+I. En particular, en l'àmbit del present instrument es persegueix unir esforços per a augmentar el nivell tecnològic i competitiu del sector biotecnològic.   
4t. Que la Conselleria d'Indústria, Comerç i Innovació té entre les seues competències les d'investigació industrial i innovació i, en conseqüència, li corresponen el foment de la transferència de tecnologia entre les empreses i les entitats oferents de tecnologia, i la coordinació i potenciació de les xarxes i estructures d'articulació entre els agents, públics i privats, del sistema regional d'innovació.   
L'administració autonòmica perseguix, entre altres objectius, el desenrotllament d'un teixit innovador en l'àmbit de la Biotecnologia que actue com a motor del progrés econòmic i social. Per a això, resulta necessari fomentar la col·laboració i coordinació amb altres organismes i entitats que intervenen de forma activa en este camp.  
5é. Que l'adequat desenrotllament del sector empresarial biotecnològic requerix, de part de l'administració autonòmica, el concurs d'aquelles conselleries que, juntament amb la Conselleria d'Indústria, Comerç i Innovació, tenen competències directes en I+D+I en l'esmentat sector, particularment les conselleries d'Educació, Sanitat, i Agricultura, Pesca i Alimentació.   
6é. Que l'Associació d'Empreses Biotecnològiques de la Comunitat Valenciana (BIOVAL) es va constituir el 24 d'octubre de 2006 i agrupa els principals agents del sector. Apareix inscrita en l'Oficina de Depòsit d'Estatuts d'Associacions Professionals, Organitzacions Empresarials i Sindicats de Treballadors i Funcionaris amb el núm. de depòsit 851, i es regix pels seus estatuts i pels acords vàlidament adoptats pels seus òrgans de govern.  
7é. Que BIOVAL té com a fins i objectius els següents:  
- Desenrotllar el sector biotecnològic a la Comunitat Valenciana.   
- Col·laborar amb les administracions autonòmica valenciana, nacional i europea en el desenrotllament d'un marc legal i institucional de foment a la innovació en el sector.   
- Potenciar el màrqueting nacional i internacional de la indústria biotecnològica de la Comunitat Valenciana.   
- Fomentar les activitats d'investigació científica i innovació tecnològica en general, així com la investigació cooperativa en l'àrea de Biotecnologia entre el sistema ciència-tecnologia-empresa.   
- Donar suport als emprenedors en el sector biotecnològic i a la creació de xicotetes i mitjanes empreses biotecnològiques.   
- Impulsar el creixement i la cooperació del teixit empresarial biotecnològic de la Comunitat Valenciana.   
- Promoure l'anàlisi i la prospectiva permanent del sector i les seues tendències en els àmbits espanyol i internacional, així com la divulgació dels avanços cientificotecnològics de la Biotecnologia i els beneficis que aporta a la societat.   
- Organitzar activitats formatives orientades al sector biotecnològic.   
- Promoure el creixement i l'atracció de capital intel·lectual en este sector, a la Comunitat Valenciana.   
9é. Que la Generalitat impulsarà la posada en marxa de la bioregió de la Comunitat Valenciana, coincidint en este objectiu amb l'Associació d'Empreses Biotecnològiques de la Comunitat Valenciana (BIOVAL).   
Pel que s'ha exposat, les parts, en la representació i la capacitat amb què que actuen  
Acorden  
Primer. Objecte  
L'objecte del present protocol és establir un àmbit de col·laboració entre la Generalitat i l'Associació d'Empreses Biotecnològiques de la Comunitat Valenciana (BIOVAL), per a la posada en marxa i el desenrotllament de la bioregió de la Comunitat Valenciana, a través de l'esmentada associació.   
Segon. Fins  
Este protocol s'emmarca dins de les línies estratègiques de política científica i industrial de la Generalitat, així com del Pla Estratègic 2009-2013, elaborat per l'Associació d'Empreses Biotecnològiques de la Comunitat Valenciana (BIOVAL), per a la posada en marxa de la bioregió de la Comunitat Valenciana i, en particular, de la iniciativa "Comunitat Valenciana: horitzó 2015 en I+D+I".   
En este context, els objectius del present protocol estaran enfocats a:   
1. Augmentar el nivell tecnològic i competitiu del sector biotecnològic.  
1.1. Crear instruments específics per a afavorir el desenrotllament de les noves empreses biotecnològiques.  
1.2. Potenciar la transferència, a les empreses locals, dels resultats de la investigació generada en centres d'investigació, hospitals i universitats.  
1.3. Potenciar una formació adequada a les necessitats del sector.  
2. Situar la Comunitat Valenciana en el mapa internacional de la Biotecnologia.   
2.1. Desenrotllar la imatge de marca de la Biotecnologia de la Comunitat Valenciana.  
2.2 Promoure la internacionalització de les empreses biotecnològiques locals.  
2.3 Promoure l'atracció, cap a la Comunitat Valenciana, de centres de desenrotllament de grans companyies biotecnològiques.  
3. Desenvolupar aliances entre els integrants de la bioregió.  
3.1 Potenciar les sinergies entre els diferents agents integrats en BIOVAL.  
3.2 Potenciar la Biotecnologia com a eina d'innovació en sectors consolidats o madurs.  
3.3 Fomentar les activitats d'I+D+I empresarials.  
Un dels objectius prioritaris de BIOVAL serà ajudar i guiar emprenedors, companyies biotecnològiques de nova creació, i també companyies externes que vulguen implantar-se a la Comunitat Valenciana, per a la seua posada en funcionament.  
Tot això sense perjudici de qualsevol altra actuació que es considere que conduïx a l'objectiu dins del clima de col·laboració que s'establix en el present instrument.  
Tercer. Línies d'actuació  
Els objectius es desenrotllaran a través de les següents eines o accions:   
- Suport al finançament d'empreses biotecnològiques, en totes les seues etapes de desenrotllament, per mitjà de programes de subvencions existents i facilitant l'accés al finançament existent.  
- Col·laboració i coordinació entre les parts per a donar suport a la implementació de les accions recollides en el Pla Estratègic 2009-2013.  
- Suport en l'accés i la comunicació amb les diferents administracions públiques.  
- Ajuda i suport a la diversificació industrial i als sectors consolidats mitjançant la Biotecnologia com a eina d'innovació.  
Quart. Compromisos de les parts  
Per a aconseguir els objectius establits en el present protocol, ambdues parts assumixen els següents compromisos:  
1. Fixar un calendari i una programació conjunts d'accions encaminades a la creació d'un entorn adequat que afavorisca la implantació de les noves tecnologies, millore la competitivitat i desenrotlle un sector d'empreses biotecnològiques.  
2. Realitzar campanyes de sensibilització.  
3. Organitzar conjuntament congressos, seminaris i conferències sobre temes d'interés comú per a ambdues parts.   
4. Comunicar i difondre amb suficient antelació les activitats programades.  
5. Posar a la disposició mútua els recursos materials necessaris per a la realització de les activitats conjuntes que es planifiquen, d'acord amb la seua disponibilitat i sempre que això no interferisca en el normal funcionament dels centres de cada una de les parts.  
6. Transmetre a l'exterior una imatge de cooperació efectiva i integrada.  
Cinqué. Finançament  
Per al finançament de les actuacions que es desenrotllen, s'estudiarà en cada cas els diferents instruments i opcions, i es podran subscriure a este efecte convenis de col·laboració específics.   
Sisé. Comissió de seguiment  
En el termini de 3 mesos a partir de la firma del present protocol es constituirà una Comissió Mixta formada per dos representants de l'Associació d'Empreses Biotecnològiques de la Comunitat Valenciana (BIOVAL) i altres dos de la Generalitat per a planificar les actuacions que despleguen este protocol.  
De part de BIOVAL, els representants seran el vicepresident, Sr. Joaquín Forriol Picó, i la gerent, Sra. Mª Eugenia Hernández de Pablo.  
De part de la Generalitat, els dos representants seran les persones titulars de la Direcció General d'Indústria i Innovació i del Servei d'Estudis i Cooperació per a la Innovació.  
La Comissió de Seguiment exercirà les funcions d'impulsar, facilitar, coordinar i atendre les accions pertinents per al desenrotllament d'este protocol, elaborar el corresponent pla de treball, resoldre les controvèrsies que puguen sorgir entre les parts i elevar aquelles propostes que, de conformitat amb els fins del protocol, es consideren necessàries.  
La Comissió podrà sol·licitar la participació d'altres conselleries implicades en la futura bioregió. En particular, podrà convidar a col·laborar-hi les persones titulars de la Direcció General d'Ordenació, Avaluació i Investigació Sanitària de la Conselleria de Sanitat; de la Direcció General d'Investigació i Tecnologia Agroalimentària de la Conselleria d'Agricultura, Pesca i Alimentació, i de la Direcció General de Política Científica de la Conselleria d'Educació.  
La Comissió de Seguiment podrà designar un representant per a assistir amb veu, però sense vot, a la Junta Directiva de l'Associació d'Empreses Biotecnològiques de la Comunitat Valenciana (BIOVAL).  
Seté. Convenis de desenrotllament  
Este protocol es desplegarà a través dels instruments jurídics pertinents. Els convenis de col·laboració que es realitzen establiran la concreció dels compromisos previstos en els punts tercer i quart del present protocol.  
Huité. Vigència  
El present protocol entrarà en vigor el dia de la firma i tindrà una duració anual prorrogable per períodes successius d'un any, si cap de les parts ho denuncia, després de la comunicació prèvia per escrit a l'altra part, amb una antelació mínima de dos mesos.   
Nové. Extinció  
Serà causa de resolució del present protocol el mutu acord, així com l'incompliment, per qualsevol de les parts intervinents, dels compromisos continguts en este document.   
I com a prova de conformitat, el firmen en dos exemplars i amb un únic efecte al lloc i en la data indicats a continuació.  
